## La Generalitat reafirma el seu compromís amb una transparència digital clara i accessible

*** El director general de Transparència i Participació, José Tárrega, intervé a Madrid en l’Observatori de l’Administració Pública Digital, un fòrum centrat en estratègies per a avançar en la digitalització institucional
* Tárrega afirma que “la transparència comença en com gestionem les dades des de dins, i el nou Registre d’algoritmes de la Generalitat és un pas clau cap a una administració més intel·ligent i transparent”**

El director general de Transparència i Participació, José Tárrega, ha presentat els avanços en matèria de transparència digital en l’Observatori de l’Administració Pública Digital, celebrat a Madrid en el marc de la trobada ‘Estratègies per a portar l’Administració al següent nivell de digitalització’.

En la seua intervenció, Tárrega ha parlat del nou Registre d’algoritmes de la Generalitat [GVA Confia](https://gvaoberta.gva.es/va/confia), que ha definit com “una ferramenta pionera per a garantir el dret a saber de la ciutadania”. Al seu torn, ha afirmat que “la transparència comença en com gestionem les dades des de dins i el Registre d’algoritmes de la Generalitat, una iniciativa clau per a avançar cap a una administració més intel·ligent i transparent”.

Per al director general de Transparència, “el Registre d’algoritmes és un exemple de bona pràctica que permet conéixer quines decisions automatitzades afecten la ciutadania i amb quins criteris es prenen”.

Tárrega ha assegurat que amb estos avanços “la Generalitat fa un pas ferm cap a una transparència real, útil i pròxima, basada en una administració digital robusta, interoperable i centrada en les persones”.

Durant la seua intervenció, s’ha referit també al [portal de dades obertes](https://portaldadesobertes.gva.es/va/inici) de la Generalitat, que inclou actualment 1.075 conjunts de dades, i al portal de transparència [GVAOberta](https://gvaoberta.gva.es/va/), “una ferramenta en constant creixement i renovació de continguts, que ha rebut més de 2,4 milions de visites des de principis d’any”.

El director general de Transparència ha explicat que GVAOberta publica 210 pàgines de contingut web organitzades en 7 seccions, “la qual cosa evidencia una gran amplitud informativa però també planteja reptes quant a la localització i comprensió dels continguts, tasca en la qual continuem treballant perquè la informació pública no solament siga abundant sinó també comprensible, estructurada i contextualitzada”.

Entre les millores del portal de transparència de la Generalitat, Tárrega ha destacat els peus de pàgina, que expliquen la font i la data d’actualització; els textos introductoris i les infografies que ajuden a entendre la informació; així com els buscadors i visors interactius en seccions complexes, com l’agenda d’alts càrrecs, les subvencions o els contractes públics.

Així mateix, la planificació dels sistemes informàtics de la Generalitat es basa en el principi de transparència i de la protecció de dades des del disseny. Este enfocament permet identificar, des dels sistemes d’informació existents, quines dades han de posar-se a la disposició de la ciutadania, per a evitar duplicitats i afavorir l’actualització constant.

Fecha: 16/10/2025